Der sejler ingen færge Læsø de kommende dage. Den normale færge, Margrete Læsø, er på værft, og tirsdag eftermiddag var reserve-færgen Ane Læsø ude for et havari, da den sejlede ind i havnen i Vesterø på Læsø. Færgeselskabet Læsø skriver på deres hjemmeside, at Ane Læsø fik så alvorlige skader ved havariet, at færgen er ude af drift de kommende dage. Færgen skal hurtigst muligt på værft, og det vil ifølge Færgeselskabet kræve 2-3 dages intensivt arbejde på værftet at få udbedret skaden. Det oplyses også på Facebook. Ane Læsø ventes først tilbage i drift fredag eller lørdag, og da den normale færge Margrete Læsø er på værft til planlagt vedligeholdelse, så er der ingen mulighed for at sejle til Læsø de kommende dage. Aflyste tidligere afgange Den hårde vind drillede tidligere på dagen færgedriften til og fra Læsø. Afgangene kl. 6.00 fra Læsø og fra Frederikshavn kl. 7.50 blev begge aflyst. Man begyndte at sejle normalt igen kl. 9.40 fra Læsø, men det blev altså en kort fornøjelse, da Ane Læsø senere pådrog sig skader, da den sejlede ind i Vesterø Havn. De nærmere omstændigheder omkring havariet er der ingen oplysninger om. Borgmester: Det er træls Læsøs borgmester Tobias Birch Johansen har endnu ikke fået detaljer vedrørende havariet, men han kalder situationen for træls. - Det er super ærgerligt for dem, som gerne vil besøge Læsø, at de ikke kan komme herover, og det er selvfølgelig træls at læsøboerne ikke kan komme til fastlandet, men vi har mad og fødevarer nok, så vi klarer den nok, siger Tobias Birch Johansen. Den manglende færgedrift får ingen betydning for det akutte sundhedsvæsen på Læsø. Her er Læsø bundet op på det akutte helikopterberedskab ved akutte problemer.

Opsummering:
Der sejler ingen færge til og fra Læsø de kommende dage, efter reserve-færgen har været ude for et havari.